KOMISIJOS KOMUNIKATAS EUROPOS PARLAMENTUI pagal Sutarties dėl Europos Sąjungos veikimo 294 straipsnio 6 dalį dėl Tarybos pozicijos dėl Europos Parlamento ir Tarybos reglamento dėl variklinių transporto priemonių garso lygio priėmimo /* COM/2014/0107 final - 2011/0409 (COD) */





2011/0409 (COD) KOMISIJOS KOMUNIKATAS EUROPOS PARLAMENTUI pagal Sutarties dėl Europos Sąjungos veikimo 294 straipsnio 6 dalį dėl Tarybos pozicijos dėl Europos Parlamento ir Tarybos reglamento dėl variklinių transporto priemonių garso lygio priėmimo 1. PAGRINDINIAI FAKTAI Pasiūlymo perdavimo Europos Parlamentui ir Tarybai data (dokumentas COM(2011) 856 galutinis – 2011/0409 (COD): || 2011 m. gruodžio 9 d. Europos ekonomikos ir socialinių reikalų komiteto nuomonės data: || 2012 m. balandžio 25 d.. Po pirmojo svarstymo Europos Parlamento nuomonė pateikta: || 2013 m. vasario 6 d.. Tarybos pozicijos priėmimo data: || 2014 m. vasario 20 d.. 2. KOMISIJOS PASIŪLYMO TIKSLAS Komisijos pasiūlymu siekiama sumažinti keleivinių automobilių, mikroautobusų, autobusų ir tolimojo susisiekimo autobusų triukšmo ribines vertes dviem etapais po 2 dB (A). Sunkvežimių triukšmas pirmame etape būtų mažinamas 1 dB (A), o antrame – 2 dB (A). Pirmasis etapas turėtų prasidėti praėjus dvejiems metams nuo teksto paskelbimo Oficialiajame leidinyje, antrąjį numatyta pradėti praėjus 5–7 metams po paskelbimo. Be to, įvedamas naujas bandymo metodas, kuris yra labiau priderintas prie miesto eismo sąlygų ir tarptautiniu mastu pripažintas Jungtinių Tautų Europos ekonominės komisijos (JT EEK). Galiausiai siūloma, kad elektrinėse ir hibridinėse elektrinėse transporto priemonėse būtų pasirinktinai įmontuoti garsiniai prietaisai (vadinamoji AVAS), kurių dėka šios transporto priemonės taptų pastebimesnės pėstiesiems ir dviratininkams. Triukšmo ribos nesikeitė nuo 1996 m., nepaisant to, kad eismas keliuose vis intensyvesnis. Komisijos pasiūlymu aplinkos triukšmo lygis bus gerokai sumažintas, o triukšmu ypač pasipiktinusių žmonių skaičius sumažės 25 proc. 3. PASTABOS DĖL TARYBOS POZICIJOS 3.1. Bendrosios pastabos Komisija palankiai vertina 2013 m. gruodžio 9 d. Tarybos ir Europos Parlamento ENVI komiteto pasiektą politinį susitarimą dėl kompromisinio teksto. Tarybos poziciją priėmus per pirmąjį svarstymą, dabar tekstą įmanoma šios kadencijos metu galiausiai priimti. Svarbu, kad geriau pritaikytas ir tarptautiniu mastu pripažintas naujasis bandymo būtų įgyvendinamas kuo greičiau. Be to, dėl triukšmo ribinių verčių pramonei, sieksiančiai pritaikyti savo transporto priemones prie naujųjų teisės aktų, svarbu, kad tikslas būtų ilgalaikis ir tvirtas. 3.2. Pastabos dėl Europos Parlamento priimtų pakeitimų 3.2.1. Europos Parlamento pakeitimai, visiškai, iš dalies arba iš principo įtraukti į Tarybos poziciją, priimtą per pirmąjį svarstymą Į Tarybos poziciją per pirmąjį svarstymą įtraukta absoliuti dauguma Europos Parlamento pakeitimų, visų pirma, įtraukta dauguma Europos Parlamento papildomai pasiūlytų konstatuojamųjų dalių, bandymo procedūra priderinta prie bandymo procedūros, parengtos Jungtinių Tautų Europos ekonominės komisijos (UNECE) pavedimu, numatytas naujas bandymo kelias ir nauja transporto priemonių klasifikavimo sistema. Tarybos pozicija dėl ribinių verčių yra labai panaši į pirminį Komisijos pasiūlymą dėl galutinių ribinių verčių, tačiau taikymas būtų atidedamas. Daugelio transporto priemonių kategorijų atveju tai taip pat gali būti laikoma paskesniu etapu po paskutiniojo etapo, kuris Europos Parlamento siūlomas per pirmąjį svarstymą priimtoje pozicijoje. Komisija, eidama į kompromisą, jam gali pritarti. Taryba pritarė pakeitimui, kurį padarius, kaip siūlo Parlamentas, pardavėjai būtų atsakingi už transporto priemonių garso lygio ženklinimą. Tačiau Taryba nusprendė, kad šis reikalavimas bus neprivalomas tol, kol Komisija nebaigs tokio privalomo reikalavimo taikymo poveikio vertinimo. Šis klausimas nebuvo įtrauktas į pirminį Komisijos pasiūlymą, bet jam gali būti pritarta kaip paketo daliai. Taryba pritarė Europos Parlamento pakeitimui, kuriuo elektriniuose ir hibridiniuose automobiliuose reikalaujama privalomai įrengti garsinę transporto priemonių signalizavimo sistemą (AVAS). Reikėtų priminti, kad pagal pirminį Komisijos pasiūlymą buvo numatytas tik neprivalomas jos įrengimas. Komisija gali pritarti Tarybos pasiūlytam pakeitimui, nes juo taip pat įvedamas 3–5 metų trukmės pasirengimo laikas, per kurį bus galima parengti išsamesnius techninius reikalavimus dėl tokių sistemų patvirtinimo ir suteikti pramonei daugiau laiko savo produktus priderinti prie tų naujų reikalavimų. Europos Parlamento pakeitimas, kuriuo pateikiama nuoroda į 2008 m. liepos 9 d. Europos Parlamento ir Tarybos reglamentą (EB) Nr. 765/2008, nustatantį su gaminių prekyba susijusius akreditavimo ir rinkos priežiūros reikalavimus[1], Tarybos pozicijoje buvo priimtas kaip konstatuojamoji dalis. Komisija jam taip pat gali pritarti. Be to, galima pritarti Tarybos ir Europos Parlamento paaiškinimams dėl Komisijos rengto dokumento projekto. 3.2.2. Europos Parlamento pakeitimai, neįtraukti į Tarybos poziciją, priimtą per pirmąjį svarstymą Taryba mano, kad Europos Parlamento pakeitimas, kuriuo reikalaujama, kad Komisija išnagrinėtų galimybę nustatyti kelių klasifikavimo sistemą, atsižvelgiant į jais riedančių padangų keliamo triukšmo poveikį, netinkamas reglamento straipsnyje dėl variklinių transporto priemonių. Tačiau Taryba pripažino, kad reikėtų vadovautis kompleksiniu požiūriu į triukšmą ir kad pagal Direktyvą 2002/49/EB dėl aplinkos triukšmo įvertinimo ir valdymo[2] kelių žemėlapiai galėtų tapti pagrindu vykdant ateityje tyrimus dėl kelių paviršiaus klasifikavimo. Komisija tam pritaria. Dėl deleguotųjų aktų Taryba negali pritarti nei tam, kad Komisijai būtų suteikti neriboti įgaliojimai atnaujinant neesmines priedų nuostatas (Komisijos pasiūlymas), nei tam, kad įgaliojimai būtų atnaujinami pagal nebylų susitarimą (Parlamento pasiūlymas). Palyginti su Europos Parlamento pasiūlymu, Taryba taip pat apribojo priedų, kuriuos Komisija galėtų iš dalies keisti, skaičių. Komisija apgailestauja dėl tokio sprendimo nepraktiškumo (net nedideliems priedų pakeitimams po penkių metų reikalinga įprasta teisėkūros procedūra), tačiau gali su juo sutikti, jei tai dalis galutinio visų teisėkūros institucijų pasiekto kompromiso. 3.3. Tarybos įtrauktos naujos nuostatos ir Komisijos pozicija Taryba pasiūlė įvairių techninio pobūdžio pakeitimų, ypač siekdama šį naująjį reglamentą susieti su pagrindų Tarybos direktyva 2007/46/EB, nustatančia motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus [3]. Su jais galima sutikti. Taryba taip pat įtraukė papildomų reikalavimų, siekdama palengvinti hibridinių transporto priemonių techninę apžiūrą ir tikrinimą kelyje. Su jais taip pat galima sutikti. 4. IŠVADA Nors Komisija dėl praktinių priežasčių apgailestauja dėl Tarybos sprendimo apriboti įgaliojimų Komisijai delegavimą ir juos suteikti tik dėl tam tikro skaičiaus priedų bei nustatytam penkerių metų laikotarpiui, Komisija supranta, kad vienintelė galimybė toliau tęsti procedūrą — jam neprieštarauti. Taryba sprendimą priėmė kvalifikuota balsų dauguma. Galiausiai Komisija, siekdama kompromiso, pritaria Tarybos priimtai pozicijai. [1] OL L 218, 2008 8 13, p. 30. [2] OL L 189, 2002 7 18, p. 12 [3] OL L 263, 2007 10 9, p. 1